လူတွေဟာ ရေထဲတို့၊ ချောက်ကမ်းပါးထဲတို့ကို ခုန်ချ သတ်သေသွားရင် ဖိနပ်တို့ဘာတို့လို သူတို့ပိုင် ပစ္စည်း တစ်ခုခုကို ချန်ထားရစ်တတဲကြတာ ဘာလို့လဲ။ ကမ္ဘာပေါ်မှာ ငါတို့ ရှင်သန်ခဲ့ဖူးတယ်ဆိုတယ်ဆိုတဲ့ သင်္ကေတမျိုးလား။

အန်နာကအိမ်ထဲကအထွက်မှာ သူ့ခြေထောက် တစ်ဖက်ကို ကြမ်းပြင်နဲ့ဆောင့်ရင်း ကျနော့်ကို ပြောဖူးတယ်။ လှသန်းရဲ့ ကဗျာထဲ ကစာကြောင်းတစ်ခုကို ဖိနပ်စီးတိုင်း သိပ်သတိရတယ်။ ငါ့ဖိနပ်က ငါ့ခံတပ်ပဲ…တဲ့။

May be … ကျနော်က ကဗျာတွေ ဘာတွေ မဖတ်လို့ မသိဘူး။ စိတ်ကူးယဥ်ဆန်တယ်လို့ ထင်ရတာတွေကို ကျနော် မလုပ်ဘူး။ အန်နာကတော့ ကဗျာဖတ်တယ်၊ ပန်းချီဆွဲတယ်။ ဘာမှမလုပ်နေလည်းပဲ တိမ်တွေကို ကြည့်ပြီး စိတ်ကူးနဲ့ အရုပ်ဆွဲပစ်တယ်။ ကျနော့် အတွက်တော့ တိမ်တွေဆိုတာ တိမ်တွေပဲ။ ရေခိုးရေငွေ့ အစုအဝေးပဲ၊ ဒီလောက်ပဲ။

အန်နာက ငရုတ်သီး မစား၊ ကျတော်က ရခိုင်သား။ အန်နာ့မှာ ရေမွှေး မရှိ၊ ကျနော့မှာ branded ရေမွှေးချည်း ရှစ်ပုလင်း တိတိရှိ။ အန်နာက ဆံပင်တိုတိုညှပ်ထား၊ ကျနော်က ဆံပင်ရှည်ကို စည်းမိထား။ အန်နာက စီးကရက်သမား၊ ကျနော်က ပီကေဝါး။ အန်နာ က ကဗျာတွေဖတ်၊ ကျနော်က စာရင်းတွေတွက်။

အန်နာ့မှာ ဖိနပ်တွေက လွဲရင် ကျန်တာ သိပ်များများ မရှိလှဘူး။ ဖိနပ်တွေကတော့ အသေစူတဲ့ ကလေးမ။ အထူးသဖြင့် Sneaker တွေ။ သူ့ဖိနပ်တွေကို ဖိနပ်ထည့်တဲ့ ကော်ပုံးအကြည်လေးတွေနဲ သေ​သေသပ်သပ်ထည့်ပြီး ထပ်စီထားတတ်တယ်။ ကျနော်က သူ့ဖိနပ်တွေမှာ တချို့ဟာတွေဆို ဆင်တူလိုမျိုးကို ဖြစ်နေတတ်လို့ နင့်ဖိနပ်တွေက ဘာမှလည်းသိပ်မကွာပါလားလို့ ပြောတော့ ငါ့အကြိုက်က မပြောင်းလဲလှလို့ပေါ့လို့ သူ ပြန်ပြောဖူးတယ်။

ဒီလောက် မတူကြပေမယ့် ကျနော်တို့က အေးဆေးပဲ။ ရန်ဖြစ်ပြီး လုယက်နေစရာ ဘာညာလည်း ဘာမှမရှိဘူးလေ။ ဘယ်လေက်အတူနေရလို့ စိတ်အနှောင့်အယှက် ဖြစ်လေမလား ဘာညာအထိ မတွေးမိလောက်အောင်ကို ကျနော်နဲ့ အန်နာဟာ တသားတည်း။ ဆောရီး အန်နာဟာ ကျနော့်အတွက် တစ်သားတည်း ဖြစ်နေတာမျိုးပေါ့။ သူ့ခံစားချက်တော့ ကျနော် မမေးခဲ့ဘူးကိုး။

အန်နာဟာ ကျနော့ဆံပင်တွေကို လျှော်ပေး၊ ပြီးကျရင် စိတ်ရှည်လက်ရှည် ဖြီးပေးတတ်တယ်။ ပခုံးကျော်ကျော်လောက်မှာ အမြဲပုံကျကျ ရှိနေဖို့ကိုလည်း ဂရုတစိုက် ညှပ်ပေးတတ်တယ်။ အန်နာဟာ ငရုတ်သီး မစားပေမယ့် ကျနော့်အ့တွက် ငရုတ်သီးချက်ကို သူကောင်းကောင်းကြီး ချက်ပေးတတ်တယ်။

အလုပ်ထဲ စိတ်ဖိစီးလာရင် အန်နာက ကျနော့်ပခုံးတွေ ကိုညှစ်ဆုပ်ပြီး နှိပ်နယ်ပေးတတ်တယ်။ သူ့အသံ ရှရှကလေးနဲ့ မျက်စိမှိတ်ထားနော်… Relax ဆိုပြီး ကျနော့်ဆံပင်တွေ ကြားထဲကို လက်ချောင်းလေးတွေနဲ့ ဖွဖွ နှိပ်နယ်တဲ့အခါ တင်းကျပ်နေသမျှ စိတ်အစဥ်ကို ပြေလျှော့သွားစေတယ်။ အန်နာ့ရင်ခွင်ထဲမှာ မျက်လုံးတွေကို မှိတ်ပြီး အန်နာ့ရင်သားတွေကို ဖိညှစ်လိုက်တိုင်း၊ နမ်းရှုံ့လိုက်တိုင်း ကျွန်တော့ကို ပြုံးပြီး ငါက နင့်အတွက် stress ball တဲ့။ ပြီးရင် ကျနော့်ခေါင်းတွေကို သူ့ရင်ခွင်ထဲ ပွေ့ဖက်ပြီး ခပ်ဖွဖွလေး ရယ်နေတတ်ပြန်တယ်။